
ACORD 107/2008,  DE 25 DE JUNY, DEL PLE DEL CONSELL DE L’AUDIOVISUAL DE CATALUNYA

I. En data 27 de març de 2007, el Ple del Consell de l’Audiovisual de Catalunya va aprovar l’Acord 98/2007, relatiu a l’existència d’emissions de ràdio no emparades en cap títol habilitant.

II. Mitjançant aquest Acord, el Consell va instar el Departament de Cultura i Mitjans de Comunicació per tal que adoptés les mesures oportunes en relació amb les esmentades emissions, atès que aquesta ocupació podia suposar un ús indegut de l’espectre radioelèctric.

III. El 19 de desembre de 2007, aquest Consell de l’Audiovisual de Catalunya va aprovar la contractació, mitjançant procediment obert de concurs, de diverses concessions en règim de gestió indirecta per particulars per a l’explotació del servei públic de radiodifusió sonora en ones mètriques amb modulació de freqüència reservades per a Catalunya, d’acord amb el previst al Reial decret 964/2006, d’1 de setembre, pel qual es va aprovar el Pla tècnic nacional de radiodifusió sonora en ones mètriques amb modulació de freqüència, així com el plec de clàusules administratives particulars i de prescripcions tècniques que havien de regir la contractació de les esmentades concessions, procediment que en l’actualitat està en fase de valoració.

IV.- A propòsit d’aquesta convocatòria, i constatat que, efectivament, en els darrers temps s’ha produït un increment d’emissions de ràdio no emparades en cap títol habilitant, l’Associació Catalana de Ràdio ha sol·licitat tant al Consell de l’Audiovisual de Catalunya com al Govern de la Generalitat, el tancament, en concret, de 149 ràdios il·legals, és a dir, amb emissions no emparades en un títol habilitant. 

V.-  D’acord amb el que estableixen els articles 37 i 127.1 i 2 de la Llei 22/2005, de 29 de desembre, de la Comunicació Audiovisual de Catalunya (LCA), la “prestació privada de serveis de comunicació audiovisual dins l’àmbit d’aplicació d’aquesta llei resta subjecta a ordenació administrativa” i, concretament, quan la prestació es realitzi mitjançant l’ús de l’espectre radioelèctric estarà subjecta a un règim de llicència (article 37 LCA). Així mateix, “correspon a l’òrgan competent dins l’Administració de la Generalitat, d’ofici o a instancia del Consell de l’Audiovisual de Catalunya, l’exercici d’activitats d’inspecció dels aspectes tècnics de la prestació de serveis de comunicació audiovisual, en particular, pel que fa a les característiques i l’estat de les instal·lacions i els equips emprats i a les condicions de l’ús de l’espectre radioelèctric” (article 127.1 i 2 LCA).

Per tot l’exposat, el Ple del Consell de l’Audiovisual de Catalunya, ha adoptat els següents:

ACORDS

1. Reiterar al Departament de Cultura i Mitjans de Comunicació la petició d’aquest Consell de l’Audiovisual de Catalunya per tal que adopti les mesures que corresponguin, en relació amb les emissions de ràdio no emparades en un títol habilitant, pels motius expressats.

2. Sol·licitar al Departament de Cultura i Mitjans de Comunicació que comuniqui a aquest Consell totes les actuacions que es duguin a terme. 

Barcelona, 25 de juny de 2008.

Josep M. Carbonell i Abelló                                  Santiago Ramentol i Massana

President                                                               Conseller secretari en funcions

